**दिव्यतेची मूर्ती**

**रा**जयोगिनी दादी प्रकाशमणी, एक अशा विदुषी ज्यांनी संपूर्ण जगात सिद्ध करून दाखविले, की स्री शक्तीस्वरुपा आहे. तिच्यामध्ये असलेल्या सुप्त शक्तींना अध्यात्माद्वारे पुनर्जागृत केले, तर ती समाजात एक महान क्रांतीची नायिका बनू शकते. आध्यात्मिक ज्ञान व राजयोगाच्या शिक्षणाद्वारे स्री ही शीतला, दुर्गा, सरस्वती, संतोषी देवी बनू शकते हे दादी प्रकाशमणींनी व्यावहारिक जीवनाद्वारे प्रत्यक्ष करून दाखवले. त्यांनी कुशल नैतृत्वाद्वारे भारत व जगातील जवळजवळ १२० देशांतील लाखो बंधू-भगिनींना विश्वसेवेसाठी प्रवृत्त केले. दादी प्रकाशमणींनी आपल्या मुल्यनिष्ठ जीवन, आध्यात्मिक शक्ती व दक्ष प्रशासनाद्वारे ब्रम्हाकुमारी संघटनेला प्रेम, शांती, सत्यता, समरसता, सद्भावना, आत्मिक दृष्टी, वात्सल्य, करुणा अश्या अनेक जीवनमुल्यांनी परमात्म शिकवण व विश्वासाद्वारे सुसज्जित केले आहे.

दिव्यतेची मूर्ती दादी प्रकाशमनींचा जन्म १९२२ मध्ये हैदराबाद सिंध येथे झाला. लहानपणापासून त्या अतिशय तेजस्वी होत्या. १९३७ मध्ये दादा लेखराज ज्यांचे दिव्य नाव प्रजापिता ब्रम्हा-यांच्यातर्फे प्रजापिता ब्रम्हाकुमारी ईश्वरीय विश्वविद्यालयाची स्थापना झाली, त्याच वेळी १४ वर्षाच्या कोवळ्या वयात दादी प्रकाशमणी या संस्थेच्या संस्थापकांच्या (दादा लेखराज)संपर्कात आल्या. रत्नप्रभा दादींनी (दादी प्रकाशमणी) आपल्या बाल्यावस्थेतच ‘स्वपरीवर्तनातून विश्वपरीवर्तन’ या संकल्पनेने स्वतःला प्रजापिता ब्रम्हाबाबांसमोर ईश्वरीय कार्यात पूर्णरूपाने अर्पण केले. आपल्या निर्मळ, कुशाग्र बुद्धी व सत्यतेमुळे ब्रम्हाकुमारीमध्ये त्या सर्वांचा आदर्श बनल्या. त्यांच्यातील या अनोख्या शक्तीला हेरून प्रजापिता ब्रम्हाबाबांनी दादी प्रकाशमणी व इतर कन्या व मातांची संघटना बनविली आणि आपली सारी स्थावर-जंगम संपत्ती ईश्वरीय कार्यासाठी या माता-भगिनींच्या स्वाधीन केली. तेव्हापासून दादी प्रकाशमनी या संस्थेत एका आदर्श ब्रम्हकुमारीच्या रुपात, संस्थेच्या स्थापनेच्या कार्यातील प्रमुख आधारस्तंभच्या रुपात आध्यात्मिक ज्ञान व राजयोगाचे शिक्षण प्रत्यक्ष स्वरुपात आणण्यात मुख्य प्रेरणास्रोत बनल्या. संस्थेत समर्पित झाल्यानंतर थोडयाच अवधीत आपल्या कुशल, खंबीर नेतृत्वाद्वारे त्या सर्वांसाठी प्रकाशस्तंभ बनल्या.

सन १९५४ मध्ये प्रजापिता ब्रम्हाबाबांनी दादींना जपानमध्ये होणाऱ्या ‘वर्ल्ड रिलीजस कॉन्फरन्स’ मध्ये भाषण देण्यासाठी पाठविले. याव्यतिरिक्त दादींनी थायलंड, इंडोनेशिया, हॉंगकॉंग , सिंगापूर, श्रीलंका आदी देशांमध्ये भ्रमंती करून हजारो बंधुभगिनींना ईश्वरीय संदेश देऊन, ईश्वरीय कार्यात सहयोगी बनवले.

दादींची तल्लख बुद्धी, ओघवती वाणी व योगाची पराकाष्ठा ओळखून प्रजापिता ब्रम्हाबाबांनी त्यांना भारतातही विविध ठिकाणी ईश्वरीय कार्यासाठी पाठविले. त्याचीच फलश्रुती म्हणजे दिल्ली, अमृतसर, कानपूर, मुंबई, कोलकाता, पाटणा, बंगळूर आदी महानगरात ईश्वरीय सेवा केंद्राची स्थापना झाली.

सन १९६९ मध्ये दादींची प्रबळ निष्ठा, साहस, प्रामाणिकपणा व विश्वकल्याणाच्या सेवेतील समर्पण भाव ओळखून संस्थेचे संस्थापक प्रजापिता ब्रम्हाबाबांनी मृत्यूपूर्वी संस्थेची सर्व सूत्रे त्यांच्याकडे सोपविली.

अध्यात्माची ही ज्योती घेवून दादींनी देशच नाही, तर परदेशातही प्राचीन भारतीय संस्कृती, सभ्यता व राजयोगाच्या सिद्धांतांना अनुसरून मुल्यनिष्ठ जीवन जगण्यासाठी सर्वांना प्रेरित केले. दादींच्या कुशल नेतृत्वामुळे ब्रम्हाकुमारी ईश्वरीय विश्वविद्यालयात श्रेष्ठ समाज निर्माण करण्याच्या कार्याला गती प्राप्त झाली. ज्यामुळे आज देशविदेशामध्ये आठ हजार पेक्षा अधिक ब्रम्हाकुमारी आध्यात्मिक सेवाकेंद्राची स्थापना झाली व हजारो बंधुभगिनींनी या ईश्वरीय कार्यात स्वतःला झोकून दिले.

दादींच्या नेतृत्वाखाली समाजामध्ये शांती, सद्भावना, धार्मिक समरसता, बंधुप्रेम आदी मूल्यांच्या स्थापनेचे कार्य पाहून सयुंक्त राष्ट्रसंघाचे बिगरसरकारी संस्थेचे (एन.जी.ओ.) सदस्यत्व आणि युनिसेफ (UNISEF)व आर्थिक आणि सामाजिक परिषदेचे (ECOSOC)सल्लागार सदस्यत्व बहाल केले.

राष्ट्रीय व आंतरराष्ट्रीय स्तरावर चाललेले मानवतेचे हे महान कार्य पाहून संयुक्त राष्ट्रसंघाने या संस्थेला १९८५ मध्ये एक आंतरराष्ट्रीय ‘शांती पदक’व १९८७ मध्ये दादींना सकारात्मक कार्यासाठी ‘शांतीदूत पुरस्काराने’ सन्मानित केले. तसेच, पाच राष्ट्रीय स्तरावरील ‘शांतीदूत’ पुरस्कार दिले. याव्यतिरिक्त दादींना अनेक महामंडलेश्वर, सामाजिक संस्था, राज्य सरकार यांनी विविध पुरस्कार व सन्मानचिन्हे देऊन गौरविले व त्यांचे अभिनंदन केले.

विभिन्न, जाती, वर्ण, रंगभेद दूर करण्यासाठी जगातील कानाकोपऱ्यात अनेक दौरे, संमेलन घेवून दादी प्रकाशमणी आध्यात्मिक जागृतीच्या अग्रदूत बनल्या. दादींनी समाजातील वाईट चालीरीती, अंधश्रद्धा, व्यसने व तणाव मुक्तीसाठी अनेक कार्यक्रम राबविले. युवा, महिला व सर्वांगीण ग्रामविकासासाठी, तसेच आध्यात्मिक जागृतीसाठी भारतभर अनेक कार्यक्रमांचे संचालन केले.

दादींच्या या आध्यात्मिक कार्याने प्रभावित होवून भारतातील विविध राज्यांचे राज्यपाल, मुख्यमंत्री व महामंडलेश्वर यांनी त्यांना राजस्थानात बोलावून त्यांच्या प्रबोधनाने अनेक लोकांना लाभान्वित केले व त्याचा आशीर्वाद प्राप्त केला. शिकागो येथे ‘विश्व धर्म संसद’ ने शतकमहोत्सवी कार्यक्रमात नियोजित अध्यक्ष म्हणून त्यांना आमंत्रित केले. आध्यात्मिक शक्ती व बहुविध कार्य बघता, दादींना ३० डिसेंबर १९९२ रोजी मोहनलाल सुखाडिया विश्वविद्यालयाद्वारे राजस्थानचे तत्कालीन राज्यपाल डॉ.एम.चेन्नारेडी यांच्या हस्ते ‘डॉक्टरेट’ पदवीने सन्मानित केले. समाजसेवेतील उत्कृष्ट कार्यासाठी महाराष्ट्रचे तत्कालीन मुख्यमंत्री शरद पवार यांनी त्यांना ‘ज्वाइंट आंतरराष्ट्रीय पुरस्कार १९९४’ प्रदान केला. समाजातील सर्व थरांत श्रेष्ठ मुल्यांची पुनर्स्थापना व्हावी व उत्तम समाजाच्या स्थापनेसाठी दादी राष्ट्रीय, तसेच आंतरराष्ट्रीय स्तरावर अनेक महासंमेलने, सर्वधर्म संमेलन, परिसंवाद, तसेच आध्यात्मिक मेळाव्यांचे आयोजन करीत राहिल्या. देशविदेशांतील अनेक मान्यवरांनी या कार्याला सहकार्य केले व हे महान कार्य पुढे सुरु राहण्यासाठी प्रयत्न केले.

सन २००० मध्ये दादी ईश्वरीय सेवेसाठी अमेरिकेत गेल्या त्या वेळी वाशिंग्टन डी.सी.मध्ये स्टेट केपिटल बिल्डींगसमोर त्या वेळच्या महापौरांनी दादींच्या हस्ते वृक्षारोपण करून त्याचे ‘ओमशांती ट्री’ असे नामकरण केले आणि दर वर्षी १० जून हा ‘प्रकाशमणी दिवस’ म्हणून साजरा करण्याची घोषणा केली, जी अजूनही अमलात आणली जाते.

\*\*\*\*